Hagel, Brennan, kandidatura për Pentagon dhe CIA
Presidenti Obama i bëri thirrje Senatit të veprojë me shpejtësi për konfirmimin e dy emërimeve si dhe për zotin John Kerry në postin e Sekretarit të Shtetit
Presidenti Barack Obama emëroi ish senatorin republikan nga Nebraska, Chuck Hagel për në postin e Sekretarit të Mbrojtjes dhe këshilltarin e tij kundër terrorizmit, John Brennan si drejtor të Agjencisë Qendrore të Zbulimit, CIA. Presidenti i njoftoi këto dy emërime në prani të Sekretarit të tanishëm të Mbrojtjes, Leon Panetta dhe drejtorit në detyrë të CIA-s, Mike Morell. Zoti Hagel, i cili ka qënë senator për dy mandate, ka mbështetje të madhe si në qarqet zyrtare edhe ato jo-zyrtare. Por disa republikanë dhe kritikë e kundërshtojnë emërimin për shkak të qëndrimeve të tij, që sipas tyre, tregojnë ndjenja armiqësie ndaj Izraelit dhe dobësi ndaj Iranit. Zoti Hagel i është referuar një herë të ashtuquajturit "lobi hebre" si frikësues. Zëdhënësi i Shtëpisë së Bardhë, Jay Carney e mbrojti zotin Hagel. Alan Elsner është nënpresident i lobit pro-Izraelit dhe pro-Lindjes së Mesme, J Street, lob ky që mbështet zotin Hagel. Nëse konfirmohet nga Senati, John Brennan do të zëvëndësojë gjeneralin David Petraeus, i cili dha dorëheqjen si drejtor i CIA-s vitin e kaluar pas njoftimeve për marrëdhënie jashtëmartesore. Mbrojtja nga ana e zotit Brennan për vrasjen e terroristëve të dyshuar nëpër botë si një hap i ligjshëm dhe etik pritet të nxisë pyetje të ashpra nga ana e senatorëve. Presidenti Obama tha se zoti Brennan dhe ish-senatori Hagel e kuptojnë se siguria kombëtare varet tek burrat dhe gratë, që shërbejnë në ushtri dhe në agjencinë e zbulimit. Presidenti Obama i bëri thirrje Senatit që të veprojë me shpejtësi për konfirmimin e këtyre dy emërimeve dhe të emërimit të senatorit demokrat, John Kerry për në postin e Sekretarit të Shtetit.